Mulți naționaliști români insistă că noi am luat tot ce-i mai rău din Occident și, când vine vorba de conspirațiile și mișcarea antivaccinare, chiar au dreptate. Recent, până și BOR s-a pronunțat ferm pentru imunizare. Bine, asta nu a contat pentru preoții care știu ei mai bine și au ieșit în stradă la protestul antivacciniștilor.

Probabil că n-ai ajuns niciodată pe grupurile de antivaxxeri din România, dar uite câteva postări aici, ca să-ți dai seama ce delir paranoic, scandaluri și teorii despre planuri sataniste a la Coaliția pentru Familie găsești acolo. Ce lume diversă și colorată! Popi, ezoterici și mistici, poze de profil cu daci, părinți îngrijorați, brigada Olivia Steer, apologeți ai piersicuței și cavaleri anti-masonici.

Pe lângă flirtul cu idei cuantice și extremiste, găsești trimiteri la greu către toate site-urile și televiziunile care promovează tipul ăsta de mentalitate, unele dintre ele chiar considerate serioase. E bine să te uiți peste ele și să-ți dai seama că tu sau, mai degrabă, părinții tăi puteți fi ușor influențați de genul ăsta de informații toxice și alarmiste fix de jurnaliștii care ar trebui să te informeze.

1. B1TV

Lumea lui Banciu este un fel de Țara Minunilor. Într-o seară, după o paralelă nereușită cu alegerile din 2014, Banciu își întreba spectatorii dacă chiar au încredere în vaccinurile oferite de guvern:

„Dar atenție, când vor începe să moară primii copii, voi aveți încredere în vaccinurile României? Indiferent de unde sunt aduse. Ce importanță are? Copiii sunt vaccinați în România, da? Eu nu zic că e bine să fii nevaccinat, riscurile sunt mari. S-a și văzut. Bă, da' aveți încredere dacă 250 000 de nevaccinați vor trece prin ciurul acului sanitar românesc? Bun, fac pariu că 5% o mierlesc, da? Să știți că mulți din cauza asta nu se duc. Eu am văzut dispensare din astea unde, după ce-i face injecție vitei, îi face și copilului, mă. Da' credeți că-n Vaslui sau în Botoșani vin seringile sigilate din la UE, și scrie DK, de la Danemarca, pe ele? Eu nu cred, mă. Eu cred că sunt aduse de la bizoni, ca să nu le spun de la vitele cornute. Da, și-i face injecție lu' ăla, și nu i se mai mișcă, nu mai poa' să plece de-acolo. Nu i se mai mișcă piciorul după ce i-a făcut injecția. Așa că lăsați-mă dracu' cu vaccinarea, da?"

Practic, argumentul său e desprins dintr-o retorică libertariană proastă, de genu': „Știința îmi spune asta și asta, dar eu n-am încredere în ea, pentru că metodele alea vor fi livrate prin intermediul statului român. În plus, vor fi cazuri de malpraxis, așa că de ce să mai vaccinăm?". Bravo, Radule, ai o gândire la fel de sănătoasă ca un băț.

Despre B1 îți mai zic că au găzduit-o pe Olivia Steer în diferite emisiuni. Problema nu e că spune prostiile pe care le debitează în general. Spre deosebire de Banciu, într-una dintre emisiuni a apărut alături de un om de părere opusă. Problema e că în cealaltă l-a avut drept coleg de platou pe Pavel Chirilă, doctorul preferat al ortodocșilor spațiali și al Coaliției pentru Familie, care transmite în eter enormități chiar mai mari decât Steer.

Chestiile de pe B1 au fost preluate cu drag de către Sputnik, publicația finanțată de Rusia pentru a pompa știri false în Europa de Est. Un alt fost rezident al postului, care a avut o emisiune despre gripa porcină, o isterie inutilă (adevărat), a concluzionat că probabil la fel e și cu încălzirea globală, unde majoritatea oamenilor de știință încă nu-s de acord (fals).

2. Nașul TV

După ce s-a despărțit de B1, Radu Moraru și-a luat cu el și emisiunea care i-a dat porecla și a făcut Nașul TV. E suficient însă să interoghezi Youtube despre postul ăsta și vaccinuri, ca să ai suficiente date încât să-ți dai seama orientarea sa: Mihail Neamțu, deconspirări, anti gay și Make Romania Great Again.

Citește și: Reacțiile românilor supărați că vaccinul e inventat ca să le ucidă copiii sunt delir pur

Pe site-ul televiziunii care se autoproclamă liberă, avem autori ca Daniel Roxin, care publicau anul trecut articole senzaționale, precum ăsta cu vrăjeala despre cum vaccinurile provoacă autism. Bine, dacă ești familiar cu interesele lui Roxin, nu vei fi mirat. Cu știri false ca asta se ocupă constant. Partea drăguță e că mai nou Nașul TV preia articole semnate de politicianul ortodox Iulian Capsali, de pe cel mai iubit site al dreptei românești, ActiveNews.

3. ActiveNews

E colțul preferat al conservatorilor români putiniști. Dacă un legionar ar avea un vis ud cu Petre Țuțea, ăsta ar fi rezultatul electronic. Cam tot ce găsești pe grupul de antivacciniști despre care îți ziceam, vei găsi pe ActiveNews, într-o formă lizibilă, cu o exprimare menajată.

Oamenii ăștia suferă de o disonanță cognitivă ce aproape că sparge geamurile, încât i-au condamnat pe cei de la ActiveWatch că i-au acordat premiul-bășcălie de „Gâscă a Fecundității Neamului" Oliviei Steer. Stai să-ți repet, că nu cred că înțelegi dimensiunea absurdului. Oamenii care se luptă cu corectitudinea politică în România se simt ofensați de faptul că Olivia Steer e luată la mișto, pentru că — motivează ei — ea nu e din tabăra celor corecți politic! Înțelegi acum cât de abil tre' să fii în gimnastică mintală, pentru un gând așa întortocheat?

Citește și: Am vorbit cu românii care luptă împotriva pseudoștiinței și te ajută să nu fii prost

Aproape toate știrile lor sunt menite să umfle mișcarea antivaccin. Chiar și protestul de antivaxxeri l-au anunțat printr-o poză cu două mâini care rupeau funia cu care erau legate.

4. Știri, ziariști și alte jurnale dubioase

Trăim în epoca în care oricine poate crea un site care pare ziar, la prima vedere, iar oamenii săraci cu duhul îi vor da share convinși. Astfel ZiaristiOnline, cuib călduros pentru familia Roncea, e un site despre care credulii ar jura că-i făcut de jurnaliști serioși. Nu-i, ci e un loc unde se adună apărătorii Mișcării Legionare, cea care a ucis atât de mulți oameni.

Din fericire, site-ul a cam murit, dar pe vremea când activa, a preluat pe nemestecate știrea conform căreia copiii argeșeni internați pentru Hemolitic-Uremic au fost internați din cauza vaccinurilor făcute. Lucrul ăsta a fost infirmat atunci chiar de către Ministerul Sănătății. Păcat că nu a ajuns și la ziariști ca ăștia, care nu știu să curețe mizeria după ei.

Știri Extreme e în categoria asta doar pentru că are cuvântul știri. Serios. În rest, nu se deosebește cu nimic de paginile conspiratarde. La ei, citești despre Capitalism, Ceaușescu, Conspirații, Design, Diverse, Eminescu, Istorie, Masonerie, Pamflet, Politica, Sănătate, Simboluri și Spiritualitate. A, și te sfătuiește așa: „Dacă vă sună cei de la Protecția (!) Copilului să vă întrebe de ce nu vă vaccinați copilul, le puteți spune: «Proiectul de lege» nu a intrat în vigoare, iar vaccinarea NU ESTE OBLIGATORIE.". Splendid.

Captură via stiri.botosani.ro

Știri.Botoșani.ro e un site care n-are nimic de-a face cu Coaliția pentru Familie, nu. Doar le publică comunicate de presă fără opinie sau explicarea situației, că așa fac jurnaliștii profesioniști. Pe de altă parte, Florentina Toniță spune că, din cauza vaccinării obligatorii, România e în plină epidemie de ură. A dracului ironia asta.

5. Bloguri manipulatoare, conspiraționiste, protocroniste sau ortodoxe

Cunoaște Lumea aduce un pic a Descoperă, dar când vezi secțiuni ca DEZVĂLUIRI sau ENIGME ȘI MISTERE pe un site, ar trebui să ți se aprindă un beculeț roșu în cap. Pe lângă faptul că preiau materiale de la ActiveNews sau fac reclamă la NașulTV, au și un banner către magazinul online dacia-art.ro. Legat de vaccinuri, îți explică cât de coruptă e presa din Italia că nu vorbesc despre protestul antivaccinștilor de acolo. Alt articol, o traducere proastă de pe site-ul alarmist PrepForThat, te minte că mai e un pic și vom avea vaccinuri transmisibile pe calea aerului.